Pasop! Nuwe Windows gee groot probleme | Netwerk24
Pasop! Nuwe Windows gee groot probleme
Deur Petrus Malherbe 08 Oktober 2018 11:58
Windows 10 se jongste bywerking gee probleme.Foto: Getty Images
Microsoft het inderhaas die jongste bywerking van Windows 10 aan die mark onttrek nadat talle gebruikers gekla het dit is onstabiel.
Die tegnologiereus het sy sogenaamde "October 2018 Update" tydens sy Surface-konferensie verlede week bekend gestel.
Maar kort voor lank het gebruikers probleme begin optel, onder meer dat dokumente vanself uitgewis word.
Watter weergawe van Windows 10 word geraak?
Luidens Microsoft se webwerf is dit sy Windows 10 October 2018 Update (weergawe 1809) wat gebruikers se dokumente uitwis.
Die maatskappy het 'n waarskuwing op sy webwerf geplaas wat gebruikers vra om asseblief nie die jongste bywerking te installeer nie.
Windows het intussen die bywerking aan die mark onttrek.
Buiten die uitwis van dokumente, het die jongste bywerking ook veroorsaak dat sommige gebruikers se webblaaiers nie aan die internet wou verbind nie, en in ander gevalle het die rekenaar se Intel-skyfies aangedui die bywerking kan nie ondersteun word nie.
Een gebruiker het aan Forbes gesê sy vrou het al haar foto's en dokumente van die laaste vyf jaar verloor.
Selfs al wis gebruikers die nuwe bywerking van Windows 10 uit en keer terug na 'n vorige weergawe, is die betrokke lêers skynbaar vir altyd verlore.
Dit is onbekend hoeveel gebruikers deur die gogga geraak is, maar verskeie klagtes daaroor is op Windows se ondersteuningsblad en op die sosiale netwerk Reddit gedeel.
Hoe weet ek of ek geraak is?
Microsoft stuur normaalweg nuwe weergawes van sy Windows-bedryfstelsel outomaties na alle gebruikers waarna dit in die agtergrond bygewerk word.
Jy kan nagaan watter weergawe van Windows jy het deur die Windows-knoppie op jou toetsbord te druk, die woord "about" te tik, en onder "Windows specifications" te kyk watter weergawe van Windows jy het.
Die weergawe wat geraak word, is 1809. As jou weergawe enigiets anders as 1809 is, word jy nie deur die probleem geraak nie.